กองทัพอากาศ จัดเครื่องบินลำเลียงแบบที่ 2 ก หรือ BT-67 บินโปรยละอองน้ำเพื่อบรรเทาปัญหาฝุ่นละอองในอากาศในพื้นที่ภาคเหนือ
กองทัพอากาศ จัดเครื่องบินลำเลียงแบบที่ 2 ก หรือ BT-67 บินโปรยละอองน้ำเพื่อบรรเทาปัญหาฝุ่นละอองในอากาศในพื้นที่ภาคเหนือ โดยตั้งฐานปฏิบัติการที่กองบิน 41 จังหวัดเชียงใหม่พลอากาศโท พงษ์ศักดิ์ เสมาชัย เจ้ากรมกิจการพลเรือนทหารอากาศ ในฐานะโฆษกกองทัพอากาศ เปิดเผยว่า พลอากาศเอก ชัยพฤกษ์ ดิษยะศริน ผู้บัญชาการทหารอากาศ ในฐานะผู้บัญชาการศูนย์บรรเทาสาธารณภัยกองทัพอากาศ มีความห่วงใยเกี่ยวกับสถานการณ์ไฟป่าและหมอกควันในพื้นที่ 9 จังหวัดภาคเหนือ ที่เริ่มมีผลกระทบต่อสุขภาพของประชาชน จึงได้สั่งการให้ศูนย์บรรเทาสาธารณภัยกองทัพอากาศ จัดเครื่องบิน BT-67 จำนวน 2 เครื่อง จากกองบิน 46 จังหวัดพิษณุโลก เข้าเตรียมพร้อม ณ ที่ตั้งกองบิน 41 จังหวัดเชียงใหม่ ตั้งแต่เมื่อวานที่ผ่านมา 31 มีนาคม 2562 เพื่อทำการบินโปรยละอองน้ำ บรรเทาความเดือดร้อนให้กับประชาชนที่กำลังเผชิญกับปัญหาหมอกควันและฝุ่นละอองในอากาศ โดยบูรณาการการทำงานร่วมกับกองทัพภาคที่ 3 และทุกส่วนราชการที่เกี่ยวข้อง และในวันนี้ 1 เมษายน 2562 ได้ทำการบินโปรยละอองน้ำ เหนือพื้นที่เป้าหมายบริเวณประตูท่าแพ (คูเมืองเชียงใหม่) รวมถึงเหนือพื้นที่เป้าหมายบริเวณศูนย์ราชการ จังหวัดเชียงใหม่ จากนั้นจะประเมินสถานการณ์และกำหนดแผนการปฏิบัติร่วมกับหน่วยเกี่ยวข้องต่อไปทั้งนี้ เครื่องบินลำเลียงแบบที่ 2 ก หรือเครื่องบิน BT-67 สังกัดกองบิน 46 จังหวัดพิษณุโลก เป็นเครื่องบินที่กองทัพอากาศใช้ในการสนับสนุนภารกิจการปฏิบัติการฝนหลวง การบินควบคุมไฟป่า และการบินโปรยน้ำลดหมอกควัน/ฝุ่นละออง ซึ่งในส่วนของการบินโปรยน้ำฯ นั้น แต่ละเที่ยวบินจะบรรทุกน้ำได้เที่ยวละประมาณ 3 พันลิตร ทำการโปรยน้ำเป็นละอองลงมาจากความสูงเหนือพื้นที่เป้าหมาย ซึ่งจะทำให้ละอองน้ำเกิดการ กระจายตัวครอบคลุมบริเวณกว้างและจับตัวกับฝุ่นละออง เพื่อบรรเทาความรุนแรงของปัญหา โดยน้ำที่นำมาใช้เป็นน้ำสะอาดและโปรยลงมาเป็นละอองน้ำ จึงจะไม่กระทบต่อการใช้ชีวิตประจำวันของประชาชน